Հավելված

 ՀՀ կառավարության

2019 թ. N - Լ որոշման

**ՓՈՔՐ ՈՒ ՄԻՋԻՆ ջերմԱՏՆային տնտեսությունների ներդրման պետական աջակցության ծրագԻՐ**

**ԲՈՎԱՆԴԱԿՈՒԹՅՈՒՆ**

 **ՆԵՐԱԾՈՒԹՅՈՒՆ**

**I. ՀԱՆՐԱՊԵՏՈՒԹՅՈՒՆՈՒՄ ջերմԱՏՆային ՏՆՏԵՍՈՒԹՅԱՆ ԱՌԿԱ ՎԻՃԱԿԻ ՆԿԱՐԱԳՐՈՒԹՅՈՒՆՆ ՈՒ ԸՆԴՀԱՆՈՒՐ ՏԵՂԵԿՈՒԹՅՈՒՆՆԵՐ**

**II. ԾՐԱԳՐԻ ԻՐԱԿԱՆԱՑՄԱՆ ԱՆՀՐԱԺԵՇՏՈՒ­ԹՅՈՒՆԸ**

**III. ԾՐԱԳՐԻ ՀԻՄՆԱԿԱՆ ՆՊԱՏԱԿՆ ՈՒ ԽՆԴԻՐՆԵՐԸ**

**IV. ԾՐԱԳՐԻ ՆԿԱՐԱԳԻՐԸ**

**V**. **ԾՐԱԳՐԻ ՄՈՆԻԹՈՐԻՆԳԸ**

**VI. ԾՐԱԳՐԻ ՌԻՍԿԵՐԸ**

**VII. ԾՐԱԳՐԻ ՖԻՆԱՆՍԱԿԱՆ ԳՆԱՀԱՏԱԿԱՆԸ**

**VIII. ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

**ՆԵՐԱԾՈՒԹՅՈՒՆ**

 1. Գյուղատնտեսությունը հանդիսանում է յուրաքանչյուր երկրի պարենային ապահովությունն ու անվտանգությունն ապահովող ոլորտը և Հայաստանի Հանրապետության տնտեսության առանցքային նշանակություն ունեցող ճյուղերից մեկը: Այն վերջին տարիներին ապահովում է երկրի ՀՆԱ-ի շուրջ 15 տոկոսը, իսկ հանրապետության գյուղատնտեսության համախառն արտադրանքի շուրջ կեսը՝ 50 տոկոսը, ապահովում է բուսաբուծության ճյուղը:

 2. Ագրարային ոլորտի պետական քաղաքականության առանցքային ուղղություններից է առկա ռեսուրսային ներուժի առավել արդյունավետ օգտագործման համար պայմանների ստեղծումը: Այս առումով մեր հանրապետության բնատնտեսական պայմաններում հիմնավորված է համարվում ջերմոցա-ջերմատնային տնտեսու­թյան զարգացումը, որն իր արտացոլումն է գտել ոլորտի ուղենշային ծրագրային փաստաթղթերում:

 3. «Փոքր և միջին ջերմատնային տնտեսությունների ներդրման պետական աջակցության» ծրագիրը (այսուհետ՝Ծրագիր) նպատակ է հետապնդում խթանել արդիական չափորոշիչներով փոքր և միջին ջերմատների կառուցումը, ինչը հնարավորություն կտա բարձրացնել ջերմատնային տնտեսությունների արտադրանքի մրցունակության մակարդակը, կնպաստի գյուղատնտեսությունում տնտեսվարողների եկամուտների ավելացմանը։ Այս նպատակի իրագործման համար տնտեսավարողներին կցուցաբերվի պետական աջակցություն՝ ծախսերի մասնակի փոխ­հատուցման միջոցով: Ծրագիրը նախատեսում է առաջիկա երեք տարիների ընթացքում արդիական չափորոշիչներով շուրջ 25,0 հա ընդհանուր մակերեսով ջերմատնային տնտեսությունների կառուցում և ջերմատնային արտադրանքի ծավալների ավելացումՙ տարեկան շուրջ 2930 տոննայով:

1. **ՀԱՆՐԱՊԵՏՈՒԹՅՈՒՆՈՒՄ ՋԵՐՄԱՏՆԱՅԻՆ ՏՆՏԵՍՈՒԹՅԱՆ ԱՌԿԱ ՎԻՃԱԿԻ ՆԿԱՐԱԳՐՈՒԹՅՈՒՆՆ ՈՒ ԸՆԴՀԱՆՈՒՐ ՏԵՂԵԿՈՒԹՅՈՒՆՆԵՐ**

4. Ամբողջ տարվա ընթացքում թարմ և որակյալ բանջարեղենով շուկան ապահովելու համար օգտագործվում են ջերմոցներն ու ջերմատները: Դրանք բույսերի մշակության համար կառուցված արհեստական համակարգեր են, որոնք պաշտպանում են բույսերը կլիմայական պայմանների կտրուկ փոփոխություններից, հիվանդություններից ու վնասատուներից՝ ապահովելով բարձր բերքատվություն:

 5. Ըստ Հայաստանի Հանրապետության վիճակագրական կոմիտեի (այսուհետՙ Կոմիտե) տվյալների՝ բանջարանոցային մշակաբույսերի համախառն բերքը 2018 թվականին կազմել է 628.2 հազ.տոննա, որը ներառում է 926 հա ջերմոցներից և ջերմատներից հավաքված 68.2 հազ. տ բանջարանոցային մշակաբույսերի բերքը:

 6. Համաձայն հավաքագրված օպերատիվ տվյալների Հայաստանի Հանրապետությունում շահագործվում է շուրջ 1300 հա ջերմատուն, որից նորագույն տեխնոլոգիաներով մշակվող ջերմատների մակերեսը կազմում է շուրջ 177.0 հա: Ջերմատների ընդհանուր քանակության շուրջ 90%-ը գտնվում են Արարատի, Արմավիրի և Կոտայքի մարզերում: Ներկայումս կառուցման գործընթացում են գտնվում 26.0 հա ընդհանուր տարածքով ջերմատներ:

 7. Ծածկած գրունտի բանջարեղենի գնի վրա մեծ ազդեցություն է ունենում ներքին շուկայում իրացվող ծածկած գրունտի փոքր արտադրողների արտադրանքը, որոնց ինքնարժեքը համեմատաբար բարձր է, և պահանջարկի առկայության պայմաններում գները տարեվերջին զգալիորեն աճում են: Ջերմատնային տնտեսությունների զարգացման խթանումը կնպաստի նաև բանջարեղենի գների իջեցմանը և սեզոնայնությամբ պայմանավորված՝ կայունացմանը: Բանջարեղենի առանձին տեսակների գների տատանումները ներկայացված են գծապատկեր 1–ում:

 Գծապատկեր 1. Բանջարեղենի առանձին տեսակների միջին մանրածախ գների փոփոխությունները 2018թ. -ին՝ ամսական կտրվածքով:

 8. Տեղական փորձը ցույց է տալիս, որ ավանդական տեխնոլոգիաների կիրառմամբ ջեր­մատներում 1 քառ.մ-ի բերքատվությունը տատանվում է 8-20 կիլոգրամի սահմաններում՝ կախված մշակաբույսից, իսկ ժամանակակից տեխնոլոգիաների կիրառմամբ, մշակաբույսերի բերքատվությունը հասնում է 40-60 կիլոգրամի։

 9. Ջերմատնային տնտեսություններն ունենալով մեծ արդյունավետություն պահանջում են ֆինանսական ներդրումներ, զարգացած ենթակառուցվածքների առկայություն, ժամանակակից տեխնոլոգիաների կիրառում, ոլորտային գիտելիքներ։

 10. Գյուղատնտեսության ոլորտում ներկայումս իրականացվում են պետական աջակցության մի շարք ծրագրեր, որոնցից գյուղատնտեսությունում տնտեսավարողները կարող են օգտվել ջերմատնային տնտեսություններ ստեղծելու և տեխնոլոգիապես հագեցնելու համար, մասնավորապես՝

1. գյուղատնտեսությունում տնտեսավարողների վարկա­­վորման մատչելիու­թյան մակար­դակի բարձրացման նպատակով իրականացվում է գյուղատնտեսության ոլորտին տրամադրվող վարկերի տոկոսադրույքի սուբսիդավորման ծրագիրը, որի շրջանակներում տնտեսավարողներին մինչև 5 տարի մարման ժամկետով (հաշվի առնելով ներդրումների ուղղվածությունը) տրամադրվում է 3-15 մլն դրամի չափով տարեկան 0-5 տոկոս տոկոսադրույքով սուբսիդավորվող վարկեր (փաստացի 12 տոկոսի փոխարեն)։
2. «Հայաստանի Հանրապետությունում ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության» ծրագրով ագրոպարենային, ներառյալ՝ անասնաբուծության, բուսաբուծության, սառնարանային, ջերմատնային տնտեսությունների և ագրովերամշակող արդյունաբերության ոլորտներում գործող տնտեսավարողներին, օգտագործվող սարքավորումների ձեռքբերման համար լիզինգով տրամադրվում է մինչև 450.0 մլն դրամ, 20 տոկոսի չափով կանխավճարի պայմանով, մինչև 8 տարի մարման ժամկետով, տարեկան 0-4 տոկոս տոկոսադրույքով (փաստացի 11 տոկոսի փոխարեն)։

 11. Հայաստանի Հանրապետության օրենսդրությամբ սահմանված են որոշակի արտոնություններ, որոնք նպաստում են ջերմատնային տնտե­սությունների ստեղծմանն ու զարգացմանը, մասնավորապես`

1. Ըստ Հայաստանի Հանրապետության հարկային օրենսգրքի 64-րդ հոդվածի՝ ԱԱՀ-ից ազատվում են ջերմատնային տնտե­սություններում օգտագործվող միջոցների օտարումը:
2. «Կազմակերպությունների և անհատ ձեռնարկատերերի կողմից ներմուծվող` ակցի­զա­­­­յին հարկով հարկման ոչ ենթակա այն ապրանքների ցանկը հաստատելու մասին, որոնց ներ­­­մու­ծումն ազատված է ավելացված արժեքի հարկից» Հայաստանի Հանրապետության օրենքի համաձայն, ջերմատնային տնտե­սություններում օգտագործվող միջոցներիներմուծումն ազատված է ԱԱՀ-ից:
3. Հայաստանի Հանրապետության հանրային ծառայությունները կարգավորող հանձնաժողովի 2016 թվականի նոյեմբերի 26-ի N 333-Ն որոշման համաձայն 2017 թվականի հունվարի 1-ից գյուղատնտեսության ոլորտում գործունեություն իրականացնող ջերմատնային տնտեսությունների համար գործում է բնական գազի արտոնյալ սակագներ:.
4. **ԾՐԱԳՐԻ ԻՐԱԿԱՆԱՑՄԱՆ ԱՆՀՐԱԺԵՇՏՈՒԹՅՈՒՆԸ**

 12. Ջերմոցա- ջերմատնային տնտեսությունների հիմնական խնդիրներն են` բաց գրունտի մշակության համար սածիլների աճեցման ապահովումը, բանջարեղենի արտադրության սեզոնայնությունը մեղմելը (բանջարեղենի արտադրություն տարվա այն ամիսներին, երբ բաց գրունտում դա հնարավոր չէ), և՛ հյուսիսային, և՛ լեռնային շրջաններում ջերմասեր բանջարեղենի աճեցմանը նպաստելը:

13. Ջերմատնային տնտեսությունները տնտեսավարողներին հնարավորություն են ընձեռում ամբողջ տարվա ընթացքում, բնակլիմայական պայմանների հետ կապված նվազագույն ռիսկերով, միավոր տարածքից ստանալ կայուն և երաշխավորված բարձր բերք։ Որպես լավագույն փորձ դիտարկվում է ժամանակակից տեխնոլոգիաներով կառուցված ջերմատնային տնտեսությունների հիմնումն ու զարգացումը։

14. Միջազգային պրակտիկայում հանդիպող ամենահայտնի և զարգացած ջերմատնային տնտեսություն ունեցող երկրներից են.

1. *Նիդեռլանդները* փոքր տարածք ունեցող երկիր է, որտեղ կլիման ծովային է, հաճախակի են քամիներն ու անձրևները։ Այստեղ ջերմատների կառուցվածքն աստիճանաբար արդիականացվել է, ներկայումս ամենահայտնի ջերմատները կառուցվում են ցինկապատ մետաղից, ապակուց, որը երաշխավորում է 90 տոկոս լուսաթափանցելիություն։ Ջերմատներն ունեն 5մ և ավել բարձրություն՝ կախված մշակաբույսից, ջեռուցման, հովացման, ոռոգման, պարարտացման, լուսավորության ժամանակակից լուծումներով համակարգեր, մշակաբույսերի մշակության նոր մեթոդներ։
2. *Իսրայել*` գյուղատնտեսությունը այստեղ զարգացած ոլորտ է, այն համարվում է համաշխարհային գյուղատնտեսական արտադրանք արտահանող երկիր, չնայած նրան, որ անհրաժեշտ պայմանները բարենպաստ չեն։ Մասնավորապես, կլիման չորային է, տարածքի մեծ մասն անապատ է, գյուղատնտեսական նշանակության են հողատեսքերի 20 տոկոսը, առկա է ջրային ռեսուրսների խնդիր։ Ջերմատների կառուցումը եղավ լուծման տարբերակը, այժմ գործող ջերմատների տարածքը գերազանցում է 3 հազ. հա։ Իսրայելում ֆերմերները միջին հաշվով 1 հա ջերմատնային տնտեսություններից ստանում են 200-300 տ բերք, որը չորս անգամ ավելի է քան բաց գրունտի վրա մշակության դեպքում։
3. *Ռուսաստանի Դաշնության* գյուղատնտեսության նախարարությունը իրականացնում է պետական աջակցության ծրագրեր, որոնք ուղղված են փակ գրունտում բանջարեղենային մշակաբույսերի մշակությանը։ Ծրագրի իրականացման արդյունքում ակնկալվում է, որ 2020 թվականին ջերմատնային տնտեսությունների տարածքը կավելանա՝ 1.89 հազար հա-ից հասնելով 3.4 հազար հա։ Համեմատության համար նշենք, որ Չինաստանում փակ գրունտի տարածքը կազմում է 80 հազար հա, Ճապոնայում՝ 42 հազար հա, Թուրքիայում՝ 35 հազար հա, Լեհաստանում՝ 6,3 հազ. հա, Նիդեռլանդներում՝ 10 հազ. հա ։

15. Նպատակային ծրագրերի իրականացման և հետևո­ղական աշխատանքի շնորհիվ մի քանի տարիների ընթացքում ջերմատնային տնտեսությունը կարող է դառնալ մեր երկրի գյուղատնտեսության առանցքային, բարձր հավելյալ արժեք ապահովող, ներքին և արտաքին ապրանքաշրջանառության մեջ լուրջ տեսակարար կշիռ ունեցող ուղղություններից մեկը:

16. Հանրապետությունում ներկայումս առկա են բոլոր նախադրյալները ջերմատների ընդլայնման և զարզացման համար՝

1. նպաստավոր բնակլիմայական պայմաններ տարեկան 300 և ավելի արևային օրերի առկայություն, ինչը հնարավորություն է ընձեռում կազմակերպել մրգի և բանջարեղենի արտադրություն ողջ տարվա ընթացքում՝ առանց թանկարժեք լուսավորության համակարգերի կիրառման.
2. աղակալված և անմշակ հողատեսքերի առկայություն,
3. համեմատաբար մեղմ կլիմա ձմռանը (բացառությամբ հյուսիսային շրջանների), որը նվազեցնում է ջեռուցման համար անհրաժեշտ ծախսերը,
4. արտահանման լայն շուկաների առկայություն՝ ԵԱՏՄ երկրներ, Միջին Արևելք, Վրաստան և այլն: Ընդ որում ԵԱՏՄ երկրներ արտադրանքի արտահանումն ազատված է մաքսատուրքից և արտահանման զործրնթացն իրականացվում է ավելի պարզեցված ընթացակարգով,
5. գոյություն ունեցող տեղական դրական փորձ, որն ապացուցել է ջերմատնային պայմաններում արտադրության կազմակերպման արդյունավետությունը:

 17. Առաջարկվող փոքր և միջին ջերմատնային տնտեսությունների ներդրումը կխթանի գյուղացիական տնտեսություններին անցնել ցածրարժեքից դեպի բարձրարժեք գյուղատնտեսության, որն իրենից ենթադրում է գյուղատնտեսություն՝ ժամանակակից տեխնոլոգիական պահանջներին համապատասխան։

1. **ԾՐԱԳՐԻ ՀԻՄՆԱԿԱՆ ՆՊԱՏԱԿՆ ՈՒ ԽՆԴԻՐՆԵՐԸ**

 18. Ծրագրի հիմնական նպատակն է փոքր և միջին ջերմատների կառուցման և դրանց տեխնոլոգիական ապա­հովման պետական աջակցության միջոցով ավելացնել պաշտպանված գրունտի մակերեսը, ջերմատնային տնտեսությունների արտադրանքի արտադրության ծավալները, բարձրացնել ջերմատնային տնտեսությունների արտադրանքի մրցունակության մակարդակը, նպաստել գյուղատնտեսությունում տնտեսվարողների եկամուտների ավելացմանը։

 19. Նշված նպատակին հասնելու համար անհրաժեշտ է լուծել հետևյալ խնդիրները՝

1. փոքր և միջին ջերմատնային տնտեսությունների ժամանակակից տեխնոլոգիական լուծումներով չափորոշիչների առաջադրում,
2. փոքր և միջին ջերմատների և դրանց տեխնոլոգիական ապահովման մատչելի տարբերակ­ների առա­ջադրում.
3. ջերմատների կառուցման համար անհրաժեշտ ներդրումների առկայու­թյուն և կառուցման ծախսերի փոխհատուցման մեխանիզմների առաջադրում,
4. ծրագրի իրականացման հնարավոր ռիսկերի գնահատում և դրանց մեղմանն ուղղված միջոցառումների մշակում։
5. **ԾՐԱԳՐԻ ՆԿԱՐԱԳԻՐԸ**

 20. Փոքր և միջին ջերմատնային տնտեսությունների ներդրման համար խթանվում է հողային հարստացված զանգվածով (գրունտային) կամ սուբստրատային (հիդրոպոնիկ) եղանակներով, թաղանթապատ 300-600 քառ. մ թունելային և 800-3000 քառ․մ տարածքով միաթռիչք (միագագաթ) կամ բազմաթռիչք (բազմագագաթ) ջերմատների կառուցումը։ Այս առումով առաջարկվում է ջերմատների կառուցման և դրանց տեխնոլոգիական ապահովման 2 մոդել, որոնց տեխնիկական չափանիշները ներկայացված է NN 2, 3 աղյուսակներում*,* իսկ ծախսերի գնահատման կողմնորոշիչ հաշվարկներն արվել են ծրագրի բյուջեն ձևավորելու համար՝ միջինացված գներով (անհրաժեշտ ֆինանսական ներդրումների կողմնորոշիչ, խոշորացված հաշվարկները ներկա­յացվում են N 4 աղյուսակում)

* 1. **1-ին մոդել՝ միաշերտ կամ երկշերտ պոլիէթիլենային թաղանթով 300-600 քառ․ մ թունելային ջերմատուն, որի կառուցման և տեխնոլոգիական ապահովման համար ծախսերը գնահատվում են 1 քառակուսի մետրի հաշվով 19 400 դրամ։**
	2. **2-րդ մոդել՝ պոլիէթիլենային թաղանթով 800-3000 քառ․մ միաթռիչք կամ բազմաթռիչք ջերմատուն, որի կառուցման և տեխնոլոգիական ապահովման համար ծախսերը գնահատվում են 1 քառակուսի մետրի հաշվով 35 600 դրամ։**

21. Ծրագրի մասնակիցներն են գյուղատնտեսության ոլորտում տնտեսա­վարողները (ֆիզիկական և իրավաբանական անձինք, անհատ ձեռնարկատերերը) ու շինարարություն իրականացնելու լիցենզիա ունեցող կազմակերպություն­ները (այսու­հետ՝ Կապալառու), որոնք կբավարարեն ծրագրով սահմանված պայման­ները։

 22. Ծրագրի 20-րդ կետում ներկայացված ջերմատների կառուցման և տեխնոլոգիական ապահովման համար տրամադրվում է ծախսերի փոխ­հատուցում հետևյալ չափով՝

1. 20-րդ կետի 1-ին ենթակետով սահմանված մոդելի համար` շինարարության ավարտման և ծախսերը հիմնավորող փաստաթղթերի հիման վրա՝ 35 տոկոսով, սակայն ոչ ավել քան 1 քառ. մետրի հաշվով՝ 6800 ՀՀ դրամ, իսկ զինվորական ծառայության պարտականությունների կատարման ժամանակ մարտական հերթապահության կամ գործողությունների իրականացման արդյունքում հաշմանդամ դարձած քաղաքացիների և Հայաստանի Հանրապետության կառավարության 2014 թվա­կանի դեկ­տեմբերի 18-ի N 1444-Ն որոշմամբ հաստատված սոցիալական աջակցություն ստա­ցող սահմանամերձ բնակավայրերում գործունեության իրականացնող տնտեսա­վարողների, գյուղատնտեսությունում տնտեսավարող երիտասարդների (18-35 տարեկան) հա­մար՝ 50 տոկոսով, սակայն ոչ ավել քան 1 քառ. մետրի հաշվով՝ 9700 ՀՀ դրամ:
2. 20-րդ կետի 2-րդ ենթակետով սահմանված մոդելի համար՝ շինարարության ավարտման և ծախսերը հիմնավորող փաստաթղթերի հիման վրա՝ 35 տոկոսով, սակայն ոչ ավել քան 1 քառ. մետրի հաշվով՝ 12500 ՀՀ դրամ, իսկ զինվորական ծառայության պարտականությունների կատարման ժամանակ մարտական հերթապահության կամ գործողությունների իրականացման արդյունքում հաշմանդամ դարձած քաղաքացիների և Հայաստանի Հանրապետության կառավարության 2014 թվա­կանի դեկ­տեմբերի 18-ի N 1444-Ն որոշմամբ հաստատված սոցիալական աջակցություն ստա­ցող սահմանամերձ բնակավայրերում գործունեության իրականացնող տնտեսա­վարողների, գյուղատնտեսությունում տնտեսավարող երիտասարդների (18-35 տարեկան) հա­մար՝ 50 տոկոսով, սակայն ոչ ավել քան 1 քառ. մետրի հաշվով՝ 17800 ՀՀ դրամ:

23. Ջերմատների շահագործման համար տնտեսավարողի կողմից ձեռք բերված հողային զանգվածի հարստացման միջոցների, տնկանյութի, պարարտանյութերի, բույսերի պաշտպանության միջոցների արժեքները չեն ներառվում կատարված ծախսերի հաշվարկում և դրանց վրա կատարված ծախսերը չեն փոխհատուցվում:

24. Ծրագրի շահառուները կարող են հանդիսանալ գյուղատնտեսության ոլորտում իրականացվող այլ պետական աջակցության ծրագրերի շահառուներ: Ծրագրի շրջանակներում յուրաքանչյուր տնտեսավարողի աջակցություն կցուցաբերվի 20-րդ կետում նշված մոդելների չափերին համապատասխան` մեկ ջերմատան կառուցման համար: Յուրաքանչյուր տնտեսավարող ծրագրին կարող է մասնակցել մեկ անգամ:

 25. 300-1000 քառ․մ ընդհանուր մակերեսով ջերմատների կառուցումը կարող է իրականացվել ինչպես Կապալառուի, այնպես էլ առանց Կապալառուի։ 1000 քառ․մ ընդհանուր մակերեսը գերազանցող ջերմատների կառուցումը իրականացվում է շինարարություն իրականացնելու լիցենզիա ունեցող Կապալառուի միջոցով: Կապալառուի հետ համագործակցության դեպքում փոխհատուցվող առավելագույն գումարի փոփոխություն չի լինելու: Կառուցումն իրականացվելու է բնագավառը կարգավորող Հայաստանի Հանրապետության օրենսդրության պահանջների պահպանմամբ։

26. Ծրագրի մասնակցող Կապալառուները պետք է ունենան շինարարություն իրականացնելու լիցենզիա և բավարարեն ստորև նշված պայմաններին, որոնք ամրագրվում են տնտեսավարողի և Կապալառուի միջև կնքվող պայմանագրով՝

1. ջերմատների նախագծի կազմման, կառուցման պարտավորության ստանձնում՝ ծրագրով սահմանված չափորոշիչներին համապա­տասխան.
2. ջերմատները կառուցելուց հետո առնվազն մեկ տարվա ընթացքում անվճար մասնագիտական խորհրդատվության տրամադրում և երաշխիքային ու հետերաշխիքային սպասարկման իրականացում։

27. Ծրագրին մասնակցության գործընթացը.

1. տնտեսավարողը պետք է ՀՀ էկոնոմիկայի նախարարություն (այսուհետՙ Նախարարություն) ներկայացնի՝

ա. դիմում (N 1 ձև),

բ. անձը հաստատող փաստաթղթի պատճեն,

գ. անշարժ գույքի սեփականության (օգտագործման կամ վարձակալության) իրավունքի գրանցման վկայական։ Անշարժ գույքի օգտագործման կամ վարձակա­լության վկայական ներկայացնելու դեպքում ներկայացվում է նաև անշարժ գույքի սեփականատիրոջ համաձայնությունը՝ ջերմատան կառուցման համար, ընդ որում անշարժ գույքի օգտագործման կամ վարձակա­լության ժամկետը չպետք է պակաս լինի դիմումը ներկայացնելու օրվանից հաշված՝ վեց տարուց,

1. դիմումն ստանալուց հետո 15-օրյա ժամկետում Նախարարության ներկայա­ցուցիչն իրականացնում է տեղազննություն՝ դիմումում նշված տեղեկությունների ուսում­նա­­սիրության նպատակով, կազմելով տեղազննության արձանագրություն,
2. ծրագրի 27-րդ կետի 2-ին ենթակետում նշված տեղազննություն կատարելուց հետո 5-օրյա ժամկետում դիմումատուին տրվում է տեղեկատվություն՝ պայմանագիր կնքելու կամ պայմանագրի կնքումը մերժելու վերաբերյալ,
3. պայմանագրի կնքումը մերժվում է 27-րդ կետի 1-ին ենթակետում նշված փաստաթղթերից որևէ մեկի բացակայության կամ տեղազննության բացասական արձանագրության հիման վրա,
4. տեղազննության արձանագրությունը կցվում է պայմանագրի կնքումը մերժելու տեղեկատվությանը,
5. պայմանագիր կնքելու առաջարկը ստանալուց հետո տնտեսավարողը ոչ ուշ քան հնգամսյա ժամկետում Նախարարություն է ներկայացնում՝

 ա. ծրագրով ներկայացված մոդելների չափորոշիչներին համապատասխանող նախագիծ, այդ թվում՝ տիպային կամ բազմակի օգտագործման,

 բ. շինարարության թույլտվություն,

 գ. նախագիծը թողարկող պատասխանատուի երաշխավորագիրը` ծրագրի չափորոշիչներին նախագծի համապատասխանության վերաբերյալ,

 դ. ջերմատնային տնտեսության վարման վերաբերյալ դասընթացների մասնակցության հավաստագիր, որը տրամադրվում է «Ագրոբիզնեսի հետազոտությունների և կրթության միջազգային կենտրոն» (ICARE) հիմնադրամի կողմից՝ վերջինիս և Հայաստանի ազգային ագրարային համալսարան հիմնադրամի հետ համատեղ կազմակերպվող ուսուցողական դասընթացներին մասնակցելու արդյունքում։ Դասընթացի ծրագիրը և վճարի չափը սահմանվում է հիմնադրամի և Նախարարության միջև կնքվող պայմանագրով,

 ե. Կապալառուի հետ կնքված պայմանագիր (Կապալառուի միջոցով ջերմատան կառուցման դեպքում):

 7) Փաստաթղթերը ներկայացնելուց հետո 5 աշխատանքային օրվա ընթացքում կնքվում է ծրագրին մասնակցելու և պետական աջակցություն տրամադրելու մասին պայմանագիր՝ մասնակցի և Նախա­րարության միջև, որում պարտադիր ամրագրվում են դրույթներ՝ պայմանագիրը կնքելու պահից ջերմատունն առավելագույնը մեկ տարվա ընթացքում շահագործման հանձնելու և առնվազն հինգ տարի նպատակային՝ որպես սննդամթերքի կամ սննդամթերքի արտադրության մեջ օգտագործվող մշակաբույսերի կամ ծաղկի արտադրություն կազմակերպելու վերաբերյալ, ինչպես նաև հինգ տարի Նախարարություն հաշվետվություն ներկայացնելու և պայմանագրի դրույթները խախտելու դեպքում ծրագրի շրջանակ­ներում տրամադրված փոխհատուցման գումարները Հայաստանի Հանրապետության պետական բյուջե վերա­դարձնելու մասին.

 8) ծրագրի 27-րդ կետի 7-րդ ենթակետով նախատեսված հաշվետվությունը, որը Նախարարություն է ներկայացվում ջերմատունը շահագործման հանձնելու տարվան հաջորդող տարվա և դրան հաջորդող հետագա չորս տարիների հուլիսի 1-ը, պետք է ներառի տեղեկատվություն.

ա. ջերմատնային մշակաբույսերի տեսակների,

բ. բերքատվության ցուցանիշների,

գ. իրացման ծավալների, շուկաների:

 9) ծախսերի փոխհատուցումն իրականացվում է Նախարարության կողմից ջերմատան կառուցման ավարտի վերաբերյալ տնտեսավարողի դիմումի և Նախարարության կողմից իրականացված մոնիթորինգի արդյունքների հիման վրա։

1. **ԾՐԱԳՐԻ ՄՈՆԻԹՈՐԻՆԳԸ**

28. Ծրագրի մոնիթորինգն իրականացնում է Նախարարությունը։

29. Մոնիթորինգն իրականացվում է ջերմատնային տնտեսություններ այցելու­թյունների և 27-րդ կետի 9-րդ ենթակետում նշված դիմումին կից ներկայացված փաստաթղթերի ուսումնասիրության հիման վրա` դիմումը ներկայացնելու պահից ոչ ուշ, քան 20-օրյա ժամկետում։

30. Դիմումին կից ներկայացվում է՝

1. Կապալառուի միջոցով ջերմատան կառուցման դեպքում.

ա. շինարարության ավարտական ակտ,

բ. Կապալառուի կողմից տրված շինարարության որակի մասին երաշխավորագիր,

գ. Կապալառուին վճարումը հավաստող վճարման անդորրագիրը,

1. Առանց Կապալառուի ջերմատան կառուցման դեպքում.

ա. շինարարության ավարտական ակտ,

բ. ջերմատան կառուցման ու մոնտաժման ծախսերը հիմնավորող փաստաթղթեր,

գ. ջերմատան կառուցման համար ձեռք բերված և տեղադրված կոնստրուկցիաների, նյութերի, սարքերի ու սարքավորումների հաշիվ-ապրանքագրերը և տեղակայման ծախսերը հիմնավորող փաստաթղթեր:

դ. ջերմատան կառուցման համար ձեռք բերված և տեղադրված կոնստրուկցիաների, նյութերի, սարքերի ու սարքավորումների տեխնիկական բնութագրերը, որոնցով կհիմնավորվի դրանց համապատասխանությունը աղյուսակ 2-ում և աղյուսակ 3-ում նշված չափորոշիչներին:

31. Առանց Կապալառուի ջերմատան կառուցման դեպքում փոխհատուցման ենթակա են ջերմատան կառուցման համար անհրաժեշտ կոնստրուկցիաների, նյութերի ու սարքեր-սարքավորումների ձեռք բերման այն ծախսերը, որոնք կատարվել են Ծրագրին մասնակցելու պայմանագիր կնքելու օրվանից հետո։

32. Ջերմատան կառուցման համար անհրաժեշտ կոնստրուկցիաները պետք է ձեռք բերված լինեն միևնույն արտադրողից և ջերմատան կառուցումն ու տեխնոլոգիական ապահովումը պետք է իրականացվի առավելագույնը 1 տարվա ընթացքում։

33. Փոխհատուցման գումարը Նախարարության կողմից փոխանցվում է դիմումա­տուի հաշվեհամարին: Փոխհատուցումը կատար­վում է մոնիթորինգի արձանագրության հիման վրա՝ վերջինիս դրական եզրակա­ցությունից հետո՝ 10-օրյա ժամկետում։

34. Փոխհատուցում չի տրամադրվում մոնիթորինգի բացասական եզրակա­ցության դեպքում, որի մասին Նախարարությունը դիմումա­տուին տեղեկացնում է մոնիթորինգի բացասական եզրակացությունից հետո` 3-օրյա ժամկետում:

1. **ԾՐԱԳՐԻ ՌԻՍԿԵՐԸ**

 35. Ծրագրի հնարավոր ռիսկեր են համարվում՝

* 1. բնակլիմայական պայմանների պատճառով կառուցապատման աշխատանք­ների երկարաձգումը և ջերմատան վնասումը.
	2. Ծրագրի շահառուների անբավարար քանակը.
	3. տնտեսավարող սուբյեկտների կողմից բույսերի մշակության ոչ պատշաճ կազմակերպումը.
	4. տնտեսավարողների կողմից կառույցի ոչ լիարժեք շահագործումը։
1. **ԾՐԱԳՐԻ ՖԻՆԱՆՍԱԿԱՆ ԳՆԱՀԱՏԱԿԱՆԸ**

36. Ծրագրի տևողությունը՝ 2020-2022 թթ.։

37. Ծրագրի շրջանակում նախատեսվում է կառուցել 25.35 հա ջերմատուն՝ ըստ տարիների ներկայացված է N 1 աղյուսակում։

38. Փոխհատուցման համար անհրաժեշտ ֆինանսական միջոցների հաշվարկման համար 20-րդ կետի 1-ին ենթակետով սահմանված մոդելի համար` միջինացված փոխհատուցման գումարի չափ է ընդունվել 8250 դրամը, իսկ 20-րդ կետի 2-րդ ենթակետով սահմանված մոդելի համար` 15150 դրամը: Ջերմատների գնահատված չափերն ու քանակները ներառված են N 5 աղյուսակում:

39. Գնահատման համար անհրաժեշտ ֆինանսական միջոցները ըստ տարիների կկազմեն՝

 **Աղյուսակ 1**

**Ծրագրի ֆինանսական ցուցանիշները**

|  |  |  |  |
| --- | --- | --- | --- |
| **Տարիները** | **2020 թ.** | **2021 թ.** | **2022 թ.** |
| Ջերմատների քանակը՝ հա | 8.45 | 8.45 | 8.45 |
| Փոխհատուցում (մլն դրամ) | 1,125.00 | 1,125.00 | 1,125.00 |
| **Ընդամենը (մլրդ դրամ)** | **3,375.00** |

\* Հաշվարկները կատարված են ընդունելով 50 հատ թունելային ջերմատան 300-600 քառ. մ (միջինըՙ 450 քառ. մ) տարածքով և 31 հատ միաթռիչք կամ բազմաթռիչք ջերմատանՙ 800-3000 քառ. մ (միջինըՙ 2000 քառ.մ) կառուցման հաշվով:

40. Ծրագիրը նախատեսվում է իրականացնել Հայաստանի Հանրապետության պետական բյուջեով` Նախարարությանը հատկացված միջոցների հաշվին։

1. **ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

41. Ծրագրի իրականացումից ակնկալվում են հետևյալ արդյունքները՝

* 1. Ծրագրի իրականացման երեք տարիների ընթացքում արդիական չափորոշիչներով ջերմատնային տնտեսությունների կառուցումՙ շուրջ 25,0 հա ընդհանուր մակերեսով,
	2. բերքատվության բարձրացում և ջերմատնային արտադրանքի ծավալների ավելացումՙ տարեկան շուրջ 2930 տոննայով,
	3. ինքնարժեքի իջեցում՝ արտադրության արդյունավետության և արտադրողականության բարձրացման հաշվին,
	4. տնտեսավարող սուբյեկտների եկամուտների ավելացում, մրցունակու­թյան մակար­դակի բարձրացում,
	5. տնտեսավարող սուբյեկտների մասնագիտական կարողությունների բարձրացում,
	6. ստեղծվող ջերմատնային տնտեսությունները կարող են օրինակ ծառայել տնտեսավա­րող­ների լայն շերտերի համար՝ արդի մոտեցումներին ծանոթանալու առումով, ինչպես նաև ուսումնական բազա՝ ուսանողների համար։

42. Լոլիկի 600 քառ. մ տարածքով ջերմատան շահագործման ծախսերի վերլուծությունը ցույց է տալիս, որ ջերմատան կառուցման և տեխնոլոգիական ապահովման ուղղությամբ իրականացված ներդրումային ծախսերը ամբողջությամբ փոխհատուցվում են 3-3.5 տարվա ընթացքում:

43. Ծրագրի շրջանակներում, ըստ կատարված գնահատականների, կստեղծվի շուրջ 90 աշխատատեղ, 100-150 հազար դրամ ամսական աշխատավարձով, եկամտահարկի գծով ՀՀ պետական բյուջե կվճարվի տարեկան շուրջ 30.0 մլն դրամ, իսկ ջերմոցային կոնստրուկցիաների և նյութերի ներմուծման մաքսատուրքի գծով շուրջ 50.0 մլն դրամ: 80-120 տնտեսավարողներ կմասնակցեն ջերմատնային տնտեսության վարման վերաբերյալ դասընթացների և կբարձրացնեն իրեց մասնագիտական կարողությունները:

**Աղյուսակ 2**

**Միաշերտ կամ երկշերտ պոլիէթիլենային թաղանթով թունելային ջերմատան հիմնական չափորոշիչները**

|  |  |
| --- | --- |
| **1.1** | **Կոնստրուկցիա**  |
| 1.1.1 | **Ջերմատան չափեր**Նվազագույն գագաթային բարձրություն՝ առնվազն 3.5 մ։Ջերմատան լայնություն՝ մինչև 12 մ։Ջերմատան երկարություն՝ առավելագույնը 50 մ։ |
| 1.1.2 | **Դիմադրողականություն և ծանրաբեռնվածություն**Քամու դեմ՝ առնվազն 100 կմ/ժ։ Բերքի բեռնվածություն՝ առնվազն 18 կգ/մ2։Ձյան բեռնվածություն՝ 25 կգ/մ2։ |
| 1.1.3 | **Կոնստրուկցիա**Մետաղական կոնստրուկցիան և այլ ամրակցող նյութերը պետք է լինեն չժանգոտող մետաղից՝ ցինկապատ՝ տաք մեթոդով, առնվազն AZ-275 ստանդարտի կամ այլ չժանգոտվող նյութից։ Կոնստրուկցիան կրող խողովակները պետք է ունենան այնպիսի հաստություն, որը թույլ կտա ունենալ անհրաժեշտ դիմադրողականության և ծանրաբեռնվածության աստիճան, ըստ նշված պահանջների: Ջերմատան կառուցման համար անհրաժեշտ կոնստրուկցիաները պետք է ձեռք բերված լինեն միևնույն արտադրողից:**Դռներ** Առնվազն 90 սմ լայնքով` չժանգոտվող նյութից։  |
| 1.1.4 | **Օդափոխություն** Օդափոխությունը պետք է իրականացվի 2 կողային կամ ճակատային կամ տանիքի հատվածներում՝ բացվածքի միջոցով, որը ցանկալի է ունենա միջատապաշտպան ցանց վնասատուների դեմ։ |
| 1.1.5 | **Պտուտակներ, մալուխներ և ամրակցող դետալներ**Պետք է լինեն բարձրորակ ցինկապատ մետաղից կամ այլ չժանգոտվող մետաղից։ |
| **1.2** | **Թաղանթներ և ցանցեր** |
| 1.2.1 | Մեկ շերտ թաղանթապատման դեպքում թաղանթին ներկայացվող պահանջներ՝1. հավելանյութեր՝ IR (թերմիկ, ջերմախնայող), AD (հակակաթոցային), UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն, հաստությունը առնվազն 140 միկրոն,
3. հավելանյութերի գործման գործարանային երաշխիք՝ առնվազն 2 սեզոն (20 ամիս)։
 |
| 1.2.2 | Երկշերտ թաղանթապատման դեպքում` Վերին շերտ1. հավելանյութեր՝ UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն, հաստությունը առնվազն 140 միկրոն,
3. հավելանյութերի գործման գործարանային երաշխիք՝ առնվազն 2 սեզոն ( 20 ամիս)։

Ստորին շերտ1. հավելանյութեր՝ IR (թերմիկ, ջերմախնայող), AD (հակակաթոցային), UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն, հաստությունը առնվազն 100 միկրոն,
3. հավելանյութերի գործման գործարանային երաշխիք՝ առնվազն 2 սեզոն (20 ամիս)։
 |
| 1.2.3 | **Միջատապաշտպան ցանց ( ոչ պարտադիր պայման)**Ուլտրամանուշակային ճառագայթման դեմ դիմադրողականություն՝ առնվազն 4 տարի, անցքերի մեծություն՝ 50 մեշ (Mesh)։ |
| **1.3** | **Կաթիլային ոռոգման համակարգ** |
|  | Ոռոգման կաթիլային համակարգը պետք է ունենա պարարտանյութի խառնման և արդյունավետ բաշխման հնարավորություն ։ |
| **1.4** | **Ջեռուցում (ոչ պարտադիր պայման)** |
| 1.4.1 | Ջեռուցման համակարգը պետք է ունենա գործարանային տաքացուցիչ։ Կարող է լինել՝1. կաթսայի և խողովակաշարի, կամ ֆանկոլի տեսքով,
2. թերմոգեներատորի/օդատաքացուցիչի տեսքով, որի դեպքում թարմ օդը պետք է մատակարարվի վառարան արտաքին խողովակով և վառված գազերը նույնպես ուղղվեն ջերմատնից դուրս։
 |

**Աղյուսակ 3**

**Պոլիէթիլենային թաղանթով միագագաթ և բազմագագաթ ջերմատան կառուցման հիմնական չափորոշիչները**

|  |  |
| --- | --- |
| **1.1** | **Կոնստրուկցիա**  |
| 1.1.1 | **Ջերմատան չափեր**Նվազագույն կողային բարձրությունը միչև ջրհորդանը՝ առնվազն 3.5 մ։ Նվազագույն գագաթային բարձրություն՝ առնվազն 5.5 մ։Ջերմատան լայնություն՝ 8- 12.8մ։Ջերմատան երկարություն՝ ծրագրով ներկայացված ջերմատան մակերեսը ապահովելու հաշվով։ |
| 1.1.2 | **Դիմադրողականություն և ծանրաբեռնվածություն**Քամու դեմ՝ առնվազն 110 կմ/ժ։Բերքի բեռնվածություն՝ առնվազն 20 կգ/մ2։Ձյան բեռնվածություն՝ առնվազն 25 կգ/մ2: |
| 1.1.3 | **Կոնստրուկցիա**Մետաղական կոնստրուկցիան և այլ ամրակցող նյութերը, պետք է լինեն չժանգոտող մետաղից՝ շենդզիմիրի շարունակական տաք ցինկապատված պողպատից՝ համաձայն  Z275 և Z450 ընթացակարգերի ըստ NF EN 10326 ստանդարտի կամ այլ չժանգոտվող նյութից։ Կոնստրուկցիան կրող խողովակները պետք է ունենան այնպիսի հաստություն, որը թույլ կտա ունենալ անհրաժեշտ դիմադրողականության և ծանրաբեռնվածության աստիճան, ըստ նշված պահանջների: Ջերմատան կառուցման համար անհրաժեշտ կոնստրուկցիաները պետք է ձեռք բերված լինեն միևնույն արտադրողից:**Դռներ** Առնվազն 1.5 մ լայնքով և 2,2 մ բարձրությամբ՝ չժանգոտվող նյութից,  |
| 1.1.4 | **Օդափոխություն**Ջերմատունը պետք է ունենա միակողմանի կամ երկկողմանի, ավտոմատ կառավարման համակարգով տանիքում բացվող պատուհաններ, որը ցանկալի է ունենա միջատապաշտպան ցանց վնասատուների դեմ։ |
| 1.1.5 | **Պտուտակներ, մալուխներ և ամրակցող դետալներ**Պետք է լինեն բարձրորակ ցինկապատ մետաղից կամ այլ չժանգոտվող մետաղից։ |
| 1.1.6 | **Բույսերի ջրհորդանային համակարգ (ոչ պարտադիր պայման)**մետաղական կամ պլաստմասե ջրհորդանների համակարգ (հիդրոպոնիկ մշակության դեպքում) |
| 1.1.7 | **Հիմքեր**Ջերմատան հիմքերը պետք է տեղադրվեն առնվազն 80 սմ խորությամբ՝ բետոնային ամրակցմամբ։ |
| **1.2** | **Թաղանթներ և ցանցեր** |
| 1.2.1 | Մեկ շերտ թաղանթապատման դեպքում թաղանթին ներկայացվող պահանջներ՝1. հավելանյութեր՝ EVA (բարձր առաձգականություն), IR (թերմիկ, ջերմախնայող), AD (հակակաթոցային), UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն; հաստությունը առնվազն 150 միկրոն,
3. հավելանյութերի գործման գործարանային երաշխիք՝ առնվազն 3 սեզոն ( 30 ամիս):։
 |
| 1.2.2 | Երկշերտ թաղանթապատման դեպքում`Վերևի շերտ՝1. հավելանյութեր՝ – UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն; հաստությունը առնվազն 140 միկրոն,
3. հավելանյութերի գործման գործարանային երաշխիք՝ առնվազն 3 սեզոն (30 ամիս),

Ստորին շերտ՝1. հավելանյութեր՝ EVA (բարձր առաձգականություն), IR (թերմիկ, ջերմախնայող), AD (հակակաթոցային), UV (ուլտրամանուշակային ճառագայթման դեմ դիմադրողականություն),
2. թաղանթի նյութ՝ պոլիէթիլեն; հաստությունը առնվազն 120 միկրոն
3. հավելանյութերի գործման գործարանային երաշխիք՝ առնվազն 3 սեզոն (30 ամիս)
 |
| 1.2.3 | **Միջատապաշտպան ցանց (ոչ պարտադիր պայման)**Ուլտրամանուշակային ճառագայթման դեմ դիմադրողականություն՝ առնվազն 4 տարի, անցքերի մեծություն՝ 50 մեշ (Mesh)։ |
| **1.3** | **Կաթիլային ոռոգման համակարգ** |
| 1.3.1 | Ինչպես հողի հիմքով մշակության եղանակի, այնպես էլ սուբստրատային (հիդրոպոնիկ) եղանակներով մշակության դեպքերում ոռոգման համակարգը պետք է ունենա էլեկտրոնային կարգավորմամբ կաթիլային ոռոգման իրականացման հնարավորություն՝ պարարտանյութի խառնման և արդյունավետ բաշխման նպատակով։ |
| **1.4** | **Ջեռուցում**  |
| 1.4.1 | Ջեռուցման համակարգը պետք է ունենա գործարանային տաքացուցիչ։ Կարող է լինել՝1. կաթսայի և խողովակաշարի կամ ֆանկոլի տեսքով,
2. թերմոգեներատորի/օդատաքացուցիչի տեսքով, որի դեպքում թարմ օդը պետք է մատակարարվի վառարան արտաքին խողովակով և վառված գազերը նույնպես ուղղվեն ջերմատնից դուրս։ Սարքավորումը պետք է լինի ցինկապատ կամ չժանգոտող մետաղից։

Ջրի տաքացման եղանակ (կաթսաներ) 1. գազ 2. պինդ և դիզելային վառելիքՕդի տաքացման եղանակ (օդորակիչներ-թերմոգեներատորներ) 1. գազ 2. էլեկտրաէներգիա |
| **1.5** | **Կլիմայի կառավարման համակարգ** |
| 1.5.1 | Ջերմատունը պետք է ունենա կլիմայի վերահսկման և ջերմատան կառավարման ավտոմատ համակարգ՝ օժտված հատուկ տվիչներով (սենսորներով)։ Այն է՝ քամու ուժգնության, անձրևի, ջերմաստիճանի և օդի հարաբերական խոնավության (վերջիններս ինչպես ջերմատան ներսում, այնպես էլ ջերմատնից դուրս տեղադրված)։ Կլիմայի կառավարման համակարգով պետք է աշխատեն օդափոխության (պատուհաններ), ջերմախնայող և ստվերացնող վարագույրները, ցանկալի է նաև ոռոգման համակարգը։ |

**Աղյուսակ 4**

**Թունելային և միաթռիչք (միագագաթ) կամ բազմաթռիչք (բազմագագաթ) ջերմատան կառուցման ծախսերի միջինացված հաշվարկ՝ 1 քառ․մ-ի հաշվով**

ՀՀ դրամ

|  |  |  |  |
| --- | --- | --- | --- |
| **Հ/հ** | **Անվանում** | **Թունելային ջերմատուն**  | **Միաթռիչք կամ բազմաթռիչք ջերմատուն** |
| 1. | Ջերմատնային կոնստրուկցիա և պոլիէթիլեն | 9 600 | 13 400 |
| 2. | Ջեռուցման համակարգ | 5 300 | 8 500 |
| 3. | Օդափոխություն | 550 | 1 000 |
| 4. | Լուսավորություն, էլեկտրականություն | 250 | 800 |
| 5. | Կլիմայի կառավարման համակարգ | - | 1 000 |
| 6. | Ոռոգման համակարգ | 800 | 1 600 |
| 7. | Կառուցում և սարքավորումների տեղադրում | 2 600 | 4 800 |
| 8. | Բույսերի կախիչներ և կլիպսեր | 300 | 300 |
| 9. | Ջրհորդանային համակարգ(հիդրոպոնիկ մշակության դեպքում) | - | 4200 |
|   | **Ընդամենը**  | 19 400 | 35 600 |

 **Աղյուսակ 5**

**Ծրագրից ակնկալվող արդյունքները\***

|  |  |  |  |  |  |
| --- | --- | --- | --- | --- | --- |
| Հ/Հ | **Ցուցանիշներ** | **Չափի միավոր** | **2020** | **2021** | **2022** |
| 1 | Ջերմոցային տնտեսություններ | հա | 8.45 | 8.45 | 8.45 |
| 2 | Համախառն արտադրանք | տոննա | 2930 | 2930 | 2930 |
| 3 | Ջերմատնային տնտեսությունների համախառն բերքը՝ հանրապետությունում ներկայիս միջին բերքատվության պարագայում (7,4 կգ/մ2) | տոննա | 625,3 | 625,3 | 625,3 |
| 4 | Համախառն արտադրանքի արժեքը  | մլն դրամ | 1611,5 | 1611.5 | 1611.5 |
| 5 | Համախառն արտադրանքի արժեքը՝ հանրապետությունում ներկայիս միջին բերքատվության պարագայում (7,4 կգ/մ2) |  մլն դրամ  | 343,9 | 343,9 | 343,9 |
| 6 | Հավելյալ արժեք |  մլն դրամ  | 1267,6 | 1267,6 | 1267,6 |

|  |
| --- |
| \* Հաշվարկները կատարվել են բանջարեղենիՙ լոլիկի, վարունգի, տաքդեղի, սմբուկի համար |
| \*\* Հաշվարկների իրականացման համար հիմք են ծառայել հետևյալ ցուցանիշները՝ |
| Մոդել 1՝ 50 հատ միջինը 450 քառ․ մ տարածքով ջերմատնային տնտեսություն |
| Մոդել 2՝ 31 հատ միջինը 2000 քառ․ մ տարածքով ջերմատնային տնտեսություն |
| Մոդել 1՝ միջին բերքատվությունը՝ 20 կգ/մ2 |
| Մոդել 2՝ միջին բերքատվությունը՝ 40 կգ/մ2 |
| 1 կգ-ի միջին գինը՝ 550 ՀՀ դրամ, գնի ձևավորման համար հիմք է ծառայել 2018թ.-ի ամսական կտրվածքով լոլիկի, վարունգի, տաքդեղի, սմբուկի իրացման գների միջին ցուցանիշը: |

**Ձև N 1**

ՀՀ էկոնոմիկայի նախարարին

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ - ից

 (անձի անվանում/անձի անունը, ազգանունը)

**Դ Ի Մ ՈՒ Մ**

**ՓՈՔՐ ՈՒ ՄԻՋԻՆ ՋԵՐՄԱՏՆԱՅԻՆ ՏՆՏԵՍՈՒԹՅՈՒՆՆԵՐԻ ՆԵՐԴՐՄԱՆ ՊԵՏԱԿԱՆ ԱՋԱԿՑՈՒԹՅԱՆ ԾՐԱԳՐԻ ՄԱՍՆԱԿՑՈՒԹՅԱՆ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ֆիզիկական և/կամ իրավաբանական անձի անվանումը)

ցանկանում եմ մասնակցել Փոքր և միջին ջերմատնային տնտեսությունների ներդրման պետական աջակցության ծրագրին և ՀՀ\_\_\_\_\_\_\_\_\_\_\_\_\_ մարզի \_\_\_\_\_\_\_\_\_\_\_համայնքի\_\_\_\_\_\_\_\_\_\_\_բնակավայրում կառուցել ջերմատուն ըստ հետևյալ չափորոշիչների՝ (ընդգծել)

□ 1-ին մոդել՝ միաշերտ կամ երկշերտ պոլիէթիլենային թաղանթով 300-600 քառ. մ թունելային ջերմատուն։

□ 2-րդ մոդել՝ թաղանթապատ 800-3000 քառ. մ միաթռիչք կամ բազմաթռիչք ջերմատուն:

- Համաձայն եմ, որ ծրագրի իրականացման վերաբերյալ պայմանագրում ամրագրվի, որ ջերմատունն առնվազն 5 տարի պետք է նպատակային օգտագործվի և շահագործման հանձնվի պայմանագիրը կնքելու պահից մեկ տարվա ընթացքում:

- Ջերմատան կառուցման և սարքավորումների ձեռքբերման աշխատանքները նախատեսում եմ իրականացնել (ընդգծել)

□ առանց կապալառու

□ կապալառու կազմակերպության միջոցով

Կից ներկայացվում են ծրագրով սահմանված հետևյալ փաստաթղթերը.

|  |  |  |  |  |  |  |  |
| --- | --- | --- | --- | --- | --- | --- | --- |
|

|  |  |
| --- | --- |
| Դիմող |  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (դիմումատուի կամ լիազորված անձի անունը, ազգանունը) |
|   |   |
|   |   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   (ստորագրությունը) |

 |  |
|  |  |
| \_\_\_\_\_\_ \_\_\_\_\_\_\_\_\_\_\_\_\_\_\_\_\_\_ 20  թ. |  |